წიგნის გამყიდველის საუბარი

პოეტთან

**წ ი გ ნ ი ს გ ა მ ყ ი დ ვ ე ლ ი**

**თქვენი ლექსები გასართობია, -**

**ერთი რომ დასხდეთ, სრულიად კმარა.**

**სახელის ხვეჭას რაღა სჯობია -**

**ცნობას საამო გავრცელდა ჩქარა:**

**დაასრულაო პოეტმა ვრცელი,**

**შესანიშნავი უცხო თქმულება.**

**მაშ გადასწყვიტეთ; მე პასუხს ველი:**

**თავად მაუწყეთ ღირებულება.**

**მაღალ მუზებს და ლამაზ გრაციებს**

**აურჩევიხართ ლექსების მთხზველად;**

**დასტად დაწყობილ ასიგნაციებს,**

**ფურცლების ნაცვლად მიიღებთ ხელად.**

**ამოიოხრეთ - რაშია საქმე?**

**პ ო ე ტ ი**

**სულ არ ვიყავი ამ წუთში აქ მე,**

**გული იმ დროთა ნატვრას მინებდა,**

**როცა იმედი გამაჩნდა სრული,**

**როდესაც ლექსებს მაწერინებდა**

**ზეშთაგონება და არა ფული.**

**თვალი შეჩერდა კლდეებზე, ტინზე,**

**კვლავაც ვიხილე ბინა მდუმარი**

**იქ, სადაც ხშირად ოცნების ლხინზე**

**მუზა ყოფილა ჩემი სტუმარი.**

**მქონდა იქ მეტი შარბათი ხმაში,**

**და აჩრდილების რაზმი დიადი**

**თავზე შრიალით დამფრენდა მაშინ,**

**როცა განცედების უძირო ზღვაში**

**შემაცურებდა ღამის წყვდიადი.**

**რით არ ღელავდა გონება ნაზი:**

**მწვანე მინდვრებით, სავსე მთვარითა,**

**ამოვარდნილი ქარბუქის ბრაზით,**

**მოხუცებულის ნაუბარითა.**

**რაღაც დემონი დაუფლებოდა**

**ჩემი მოცლის და გართობის ჟამსა.**

**იგი მე მუდამ თან დამყვებოდა**

**საოცარ ხმებით სმენა თვრებოდა,**

**და თითქოს თავში უმძიმეს შხამსა**

**გაჰქონდა ირგვლივ სხივების ფენა.**

**ფეთქავდა მასში აზრი შობილი,**

**იყო ხმოვანი და შეწყობილი**

**ჩემი მორჩილი სიტყვების დენა,**

**დასრულებული რითმათა ზარით.**

**ჰარმონაიში მე ჩამომგავდა**

**ტყე მოშრიალე, მქუხარე ქარი,**

**ამღერებული ჩიტების ჯარი,**

**ზღვა ბნელ ღამეში როცა ბორგავდა,**

**ანდა ნაკადის დუდუნი წყნარი.**

**სიმარტოვეში მყუდრო მშრომელი,**

**მე არ ვიყავი მაშინ მდომელი**

**გამეყო ბრობსთვის ღვთიური ცეცხლი,**

**საუნჯე მისთვის მიუწვდომელი,**

**და სასყიდელად მიმეღო ვერცხლი.**

**მე ამ საუნჯი მიყვარდა მალვა,**

**ამნაირადვე ეჭვით ვნებულმა,**

**გულდახურულმა შეყვარებულმა**

**იცის მუდმივი რიდი და კრძალვა**

**ფარისევლების თვალთა წინ ჩენის**

**ნორჩ მიჯნურისგან მიღებულ ძღვენის.**

**წ ი გ ნ ი ს გ ა მ ყ ი დ ვ ე ლ ი**

**მაგრამ გეწვიათ ახლა დიდება,**

**გიზღოთ მან იგი ფარული ლხენა;**

**აწ ზედმეტია მის გამო წყენა**

**და გარდასულის გამოკიდება.**

**აბა შეხედეთ წიგნებს მტვრიანსა -**

**ლექსის და პროზის გაწვდილა რიგი;**

**ელის ამაოდ მკითხველებს იგი**

**და მათ შექებას თავქარიანსა.**

**პ ო ე ტ ი**

**ბედნიერია, სხვების თვალთაგან**

**ვინაც დამალა მაღალი ზრახვა,**

**ვისაც კაცთაგან, ვით საფლავთაგან,**

**არ უძებნია სარგებლის ნახვა!**

**ნეტა იმ უცნობს და უდაფნოსა,**

**მხოლოდ თავისთვის პოეტად მყოფელს!**

**ვინც უსახელოდ ვით უდაბნოსა**

**ბრბოს მოწყვეტილი მოსცილდა სოფელს!**

**მტკნარი უმეტეს, ვიდრე ზმანება,**

**რაა სახელი? მკითხველთა ჩქამი?**

**ცოფმორეული უმეცრის შხამი?**

**თუ მოსულელოს აღფრთოვანება?**

**წ ი გ ნ ი ს გ ა მ ყ ი დ ვ ე ლ ი**

**ლორდ ბაირონის ამ აზრის იყო,**

**ჟუკოვსკისგანაც ეს იყო თქმული:**

**მაგრამ მათ წიგნებს ბრბომ ხელი მიჰყო**

**და ტკიბილ ხმათათვის გაიღო ფული.**

**ვალი მაღალი გაქვთ ნაკისრები:**

**პოეტი სჯის და პოეტი სწყალობს.**

**გულდაცხრილული მისი ისრებით**

**დროთა სიღრმეში სიმხეცე წვალობს.**

**მას ხმაზე გმირი სალდება მკერდით.**

**კითერის ტახტზე კორინას გვერდით**

**თავისი აჰყავს მას სიყვარული.**

**ხოლო თუ ქება, თქვენზევე თქმული,**

**თქვენთვის ყოფილა შესაზარელი -**

**ქებას მოითხოვს ქალების გული.**

**სწერეთ იმათთვის; გაჰფანტეთ დარდი**

**მშვენიერის და თავმომწონისა”**

**სიჭაბუკეში გვერჩიოს ვარდი,**

**ვიდრე დაფნები ჰელიკონისა.**

**პ ო ე ტ ი**

**ო, გაქანება ოცნების ფრთაზე**

**და ჭაბუკური ცეცხლის ვნებისა!**

**მსურდა მოხვეჭა ცხოვრების ზღვაზე**

**მეც სილამაზის ყურადღებისა.**

**თვალი ტურფანი, გულთამდაგენი,**

**მე მკითხულობდნენ ტრფიალის ჩენით;**

**მევე მხიბლავდნენ ტკბილნი ბაგენი**

**ჩემგან შექმნილი ბგერების დენით.**

**კმარა! მათთვის მე უკვე აროდეს**

**თავისუფლებას არ დავთმობ კვალად.**

**დაე, ჭაბუკი მათ შეჰხაროდეს**

**და კისრულობდეს მათ ქებას ვალად.**

**მე კი - მშვიდობით! აქ, ყრუ მხარეში,**

**მდინარებს ჩემი ცხოვრების წყნარი;**

**აწ მათ ლხინში თუ სიმწუხარეში**

**არ აჟღერდება ერთგული ქნარი.**

**მეტად მჩატეა მათი გონება,**

**წაბილწულია იმათი სული,**

**და ღვთის ნიშანი, ზეშთაგონება**

**აცინებთ, როგორც სიგიჟე სრული.**

**ხშირად, როდესაც მომაგონდება,**

**თუ რასა ვწერდი თაყვანისმცემი,**

**გული სირცხვილით შემიღონდება -**

**მევე მზარავენ კერპები ჩემი.**

**რას ვესწრაფოდი ნეტა საბრალო?**

**რად დავამდაბლე მაღალი ზრახვა?**

**სათაყვანებლად იმათი სახვა**

**რა გადარევას გადავაბრალო?**

**წ ი გ ნ ი ს გ ა მ ყ ი დ ვ ე ლ ი**

**მიყვარს, პოეტო, მე თქვენი რისხვა!**

**წყენის მიზეზებს ვარიდებ თვალებს,**

**მაგრამ თქვით, ნუთუ ამგვარი კიცხვა**

**არ ასცილდება ზოგიერთ ქალებს?**

**ნუთუ ერთიც კი არ გეჩვენებათ**

**კიდევ რომ ღირდეს ოცნებად, ვნებად?**

**რომ ყოვლადშემძლე თვის მშვენება**

**გახადოს თქვენი სიმღერის მცნებად?**

**თქვენ ხმას არ იღებთ.**

**პ ო ე ტ ი**

**რისთვის მჭირდება,**

**რომ დავარღვიო სულის ღრმა რული?**

**რისთვის ვაწამო ხსოვნა ფარული?**

**აწ ნუღარავინ ნუ მაკვირდება:**

**მოვცილდი ყველას. იკითხავთ - გულში**

**ჩამრჩა მე კიდევ ძვირფასი სახე?**

**ბედნიერება ტრფიალში ვნახე?**

**ან თუ მყოფელმა ტანჯვაში კრულში**

**ვმალე ცრემლები განკერძოებით?**

**სად იყო იგი, ვისი თვალებით,**

**ვით ცის მშვენებით და სათნოებით,**

**ვიყავ მე დიდხანს შენამსჭვალები?**

**. . . . . . . .**

**მერმე? მოკლული ტრფიალის კვნესა,**

**ჩემი სიტყვები მოგესმა დღესა,**

**როგორ შეშლილის დრტვინვა ხმიერი.**

**მათ მხოლოდ ერთი გაიგეს გული**

**და დაჩნეულიც ექნება წყლული.**

**ეს შერისხვაა ბედისმიერი.**

**ო, მასზე ფიქრი დაჭკნობილ გულსა**

**კვლავ სიჭაბუკეს განაცდევინებს,**

**ის პოეზიას დაურღვევს რულსა**

**და კვლავინდებურ ხმებს აფრქვევინებს!**

**ეჩვენებოდა მხოლოდ მას ნათლად**

**ჩემი ლექსები გაურკვეველი;**

**ის იქნებოდა ზეციურ მადლად**

**ჩემს დაღლილ სულში ღამისმთეველი.**

**ვაგლახ, მაღელვებს მტკნარი ზმანება,**

**მან არ შეხედა ცრემლების წვიმას,**

**ხვეწნის მოსმენას თავი ანება . . .**

**ჩანს, მიწიერი აღფრთოვანება,**

**როგორც ღვთაებას, არ უნდა იმას.**

**წ ი გ ნ ი ს გ ა მ ყ ი დ ვ ე ლ ი**

**მაშ ასე, ტრფობით ძალმილეული,**

**გაბეზრებული მდაბალის ჭორით,**

**ზეშთაგონებულ ხმებს შეჩვეული**

**ქნარს გაუქმებულს ვუცქერით შორით.**

**როცა აგცილდათ ხალხისგან რბევა,**

**როცა წაართვით მუზას უფლება,**

**რაღა გსურთ ახლა?**

**პ ო ე ტ ი**

**თავისუფლება!**

**წ ი გ ნ ი ს გ ა მ ყ ი დ ვ ე ლ ი**

**კარგია. მხოლოდ ისმინეთ რჩევა,**

**ამ საუკუნის გაიგეთ სული:**

**იგი უთუოდ დიდი ჩარჩია;**

**თავისუფლება ბევრმა არჩია,**

**მაგრამ იმასაც სჭირდება ფული.**

**რაა სახელი? ნაკერი ჭრელად**

**პოეტის ტანზე სამოსი ძველი.**

**სახლი ოქროსთვის აქციეთ ხვრელად,**

**იყავით მისი მუდმივი მცველი.**

**ვიცი, ნათქვამი ალბათ მწარეა**

**და სახეზედაც გემჩნევათ წყენა.**

**ეჰ, პატონებო, მე გიცნობთ თქვენა:**

**თქვენთვის ქმნილება სანუკვარია,**

**ვიდრე შრომაში გრძნობა ხელდება,**

**ვიდრე ოცნება ამჟღავნებს დუღილს,**

**მაგრამ როდესაც ის განელდება,**

**აღარა გჯერათ, მცირედიც თუ ღირს.**

**უნდა მარტივად სჯიდეს გონება, -**

**აი თქმა მინდა თქვენთვის მე რისა:**

**არ იყიდება ზეშთაგონება -**

**ძალგიძთ გაყიდვა ხელნაწერისა.**

**რას აგვიანებთ? მკითხველნი ჯარად,**

**ჯურნალისტბიც მეტად მწყრალები**

**და ჩამომხმარი მომღერალები -**

**ყველანი კარზე მადგიან მარად.**

**ზოგს სატირისთვის აკლია ნარი,**

**ზოგიც გასართობს დაეძებს მშვიდსა,**

**და, გაგიტყდებით, აქ თქვენი ქნარი**

**გულში იმედებს მინერგავს დიდსა.**

**პ ო ე ტ ი**

**თქვენ სრულიად მართალი ხართ. აჰა**

**ჩემი ხელნაწერი. შევთანხმდეთ.**

**1924**